24. s e trin B Matt 9,18-26 754 300 448 508 330 439/473 427

Godmorgen! I dag er det 24. søndag efter trinitatis. Det handler om liv og død. Om en kvinde, som blev rask og om en lille pige, som Jesus vækkede fra de døde. Og så skal Freja og Naja døbes i dag! De bliver båret ind om et øjeblik – så I må gerne rejse jer op! Lad os fejre gudstjeneste sammen.

Du ene var og er og bliver
den arme verdens rige trøst,
det vidnesbyrd enhver dig giver,
som kender dig, vor øjenlyst.
Så stor er ingen nød at finde,
som ikke for din kraft må svinde. Amen

Prædiken

Det var noget af en vild historie, vi hørte i begyndelsen af gudstjenesten, da jeg læste søndagens tekst fra Det gamle Testamente. Det var profeten Ezekiel. Han levede på en tid, hvor det jødiske folk var under pres. Landet var blevet erobret af fjender og templet var blevet ødelagt. En stor del af befolkningen var blevet tvangsforflyttet til Babylon. Det var hårde tider. Men med sine ord gav Ezekiel nyt håb. Han havde haft et syn, hvor Gud talte med ham – Gud havde vist ham en dal fyldt med knogler – døde og udtørrede. Og de havde fået liv! Knoglerne blev samlet til mennesker igen og Gud blæste livsånde i dem igen. Og Gud lovede, at sådan skulle det gå for hele folket: Gud ville give dem liv igen – de skulle leve og bo i deres eget land. Alt ville blive godt igen.

Ezekiels syn spiller godt sammen med det, vi hørte i evangeliet i dag. Her var der to små historier, der blev flettet sammen; en historie om en pige, der var syg. Hun var ikke bare syg. Hun var faktisk død. Og en historie om en kvinde, der havde lidt af blødninger i 12 år.

Når vi hører det med nutidens ører, havde de to – kvinden og pigen – ikke umiddelbart noget med hinanden at gøre. Hvis vi hører det på datidens betingelser, har de faktisk mere til fælles.

På den tid – i det jødiske samfund – spillede renhed og urenhed en stor rolle. Mange af Moselovens regler, som jøderne dengang – og jøder i dag – skulle rette sig efter – handlede om netop det. Noget der var gennemgående var, at renhed og urenhed var forbundet med liv og død. Det, der kan bringe liv og det, der kan bringe død. En kvinde, der havde født, var uren. En kvinde, der havde menstruation, var uren. Et dødt menneske, var urent. Ingen måtte røre dem – så ville de selv blive urene. Det er det, der gør, at kvinden og pigen på en måde var i samme bås: Den ene blødte. Den anden var død. De var begge to urene! Men Jesus var ligeglad! Han gav liv!

Kvinden blev rask bare ved at røre ved hans kappe. Eller rask: Der står faktisk ordret ”frelst”. Fri. Hel. Ren. Rask. Elsket af Gud. Hun kunne vende tilbage til livet som et frit menneske. Fordi hendes håb om, at Jesus kunne hjælpe hende, var så stærkt, at hun fandt frimodighed nok til at opsøge ham.

Pigen blev levende, fordi Jesus rakte hånden ud og rejste hende op. Fløjtespillerne var kommet – dem, der kom og spillede, når der skulle være begravelse. Grædekonerne og alle de ulykkelige sørgende var allerede samlet. Hun var virkelig død! Det er det, der understreges. Men faderens håb om, at Jesus stadig kunne hjælpe hans datter, fik ham til at opsøge Jesus alligevel. Og han hjalp. Hun fik livet tilbage. Fløjtespillerne og grædekonerne kunne godt gå hjem igen.

Nu er spørgsmålet: Hvordan kan vi komme tættere på det, der skete i evangeliet? Er der en indgang, så det også har noget med os at gøre? Kan det også blive til håb for os? Og hvordan?

Jeg ser flere indgange:

Vi kan f.eks tænke på, hvad der var situationen for kvinden og pigen: De var i en umulig situation. For kvinden var det ikke bare det fysiske ubehag – hvis hendes omgivelser rettede ind efter Moseloven, så var hun mere eller mindre udelukket fra fællesskabet i landsbyen. Pigen var helt død! Det er der heller ikke meget liv i!

Hvordan kan vi spejle os selv i dem? Selvom vi ikke kan genkende os selv i kvindens situation, så kan vi måske genkende os i det, at vi kan sidde fast i livet et sted, hvor der ikke er godt at være. Om det så er kronisk sygdom eller en relation, der ikke dur, eller vores syn på os selv – eller andres syn på os – der låser os fast i en umulig situation. Og selvom vi ikke kan genkende os selv i den døde pige, så kan vi måske spejle os i hendes forældres bekymring og angst. Den bekymring, der følger med i at blive forældre. Vi kan klare det hele – bare ikke, at der sker vores børn noget slemt.

I historien skete der både en helbredelse og en opvækkelse af en død. Vi ved godt, at døde ikke bliver levende. Det blev de heller ikke på Jesu tid. Men i stedet for at afvise historien fordi den handler om en umulighed, så kan vi se på, hvad den åbner for af mulighed: Den minder os om, at vi er forbundet med ham, der er Livgiveren! Lige før – da Freja og Naja blev døbt – da takkede vi for, at de var kommet godt gennem fødslen og vi bad om, at de ikke må komme ud for mere ondt, end de kan bære. Det er det inderligste håb, vi kan have som forældre. Gennem troen og dåben forbinder vi os med ham, der er Livgiveren! Gennem dåbens gave får vi et sted, vi kan gå hen, når alting er svært. Gennem dåbens gave kan vi leve i tillid til, at uanset hvad der sker, så går vi med Gud og Gud går med os – gennem lyse og glade dage og midt gennem de største bekymringer og ulykker.

Evangeliet i dag minder os altså om, at der er mulighed for liv, selv når det hele ser allermest umuligt ud. Vi har en klippe at stå på! Og den vakler ikke, selv når vi vakler.

Jeg kan også sige det på en anden måde:

For en måneds tid siden gik jeg rundt i Kapernaum i Israel. Jeg var på studietur med en flok kollegaer. Nogle af jer har allerede hørt om det flere gange! Men det var sandsynligvis i netop den by, Jesus mødte kvinden og synagogeforstanderens datter og hendes forældre. I dag er der kun ruinerne tilbage. Ruiner af huse og ruiner af synagogen. Resterne af byen ligger som døde knogler i landskabet – for lige at vende tilbage til profeten Ezekiels syn. Når man går rundt der, så er det svært at forestille sig, hvordan det var at være menneske dengang – at række så langt tilbage i tiden. Det er også svært at relatere til, hvordan det, der skete dengang, kan relatere frem til os. Det er svært at bygge bro mellem dem dengang og os nu.

Men ligesom Gud viste Ezekiel en dal med døde knogler – og gav knoglerne kød og blæste liv i dem, så de blev mennesker – sådan kan der stadig komme liv i den gamle historie.

Vi er mennesker – med alle de glæder og sorger, der hører menneskelivet til. De var mennesker – af kød og blod med glæder og sorger. Hvis vi forestiller os, at vi var i deres sted eller at de var i vores sted – træder ind i historien – spejler os i den og gør den til nutid – med åbent hjerte og sind – så er budskabet i evangeliet i dag ikke bare gamle sten og døde knogler – så er det stadig fuldt af liv.

Så er historien NU og Jesus er NU –Så kan vi komme med alt det, der nager og trykker og plager – og alt det, der glæder og løfter -og dele det med ham, der stadig er livgiver, ha, der stadig rækker sin hånd ud – kærligt – med sit ”Kom til mig”.

Bro over tiden. Det er også det, vi oplever i dåben. Vi håber alle det bedste for vore børn. Og i dåben bliver vi mindet om at vi ikke bære alene. De er båret i kærlighed. Vi er båret i kærlighed.

Amen

Lov og tak og evig ære være dig vor Gud, Fader, Søn og Helligånd, du, som var, er og bliver én sand treenig Gud, højlovet fra første begyndelse, nu og i al evighed. Amen.

Kirkebøn:

Almægtige Gud, vor fader og skaber.

Tak fordi du sendte din søn til verden, så vi kan kende dig gennem ham – Hjælp os, så vi kan finde vej til tro i beretningerne om din søn – tro i nutid!

 Vi beder dig: Støt og hjælp os, når vi kommer til at tvivle på dig i en verden fuld af lidelse og nød.

Velsign og bevar din kirke. Åbn vore hjerter for dit ord – og hjælp os til at dele troen med andre – hvad enten de er lige omkring os eller i fjerne lande.

Vi beder dig: Hold din hånd over vort land. Vær med alle, der skal råde og bestemme, at de må handle med klogskab og ydmyghed. Vær med vor dronning og hele det kongelige hus. (Vær med Freja og Naja, som blev døbt i dag, og deres familier). Vær med os alle. Vær hos os med din nåde, fred og velsignelse, så længe vi lever – og giv os til sidst en glædelig opstandelse til dit rige. Amen

Kl. 16 Koncert for trompet og orgel med Peter Deichgräber og Eunjin Dey

Søndag kl. 8.30! Gudstjeneste v. Rie Mortensen

Altergang